
Klaipėdos lopšelio-darželio „Žiburėlis“
direktoriaus 2025 m. rugsėjo 1 d. įsakymu Nr. V-81


KLAIPĖDOS LOPŠELIS-DARŽELIS „ŽIBURĖLIS“
PEDAGOGŲ ETIKOS KODEKSAS

I. BENDROSIOS NUOSTATOS

1. Klaipėdos lopšelio-darželio „Žiburėlis“ (toliau – Įstaiga) Pedagogų etikos kodeksas (toliau – Etikos kodeksas) parengtas vadovaujantis Lietuvos Respublikos švietimo įstatymo 51 straipsniu (nepriekaištinga reputacija), Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“.
	  2. Etikos kodekse nustatomi pagrindiniai pedagoginių darbuotojų ir laisvųjų mokytojų (toliau – pedagogai) profesinės etikos reikalavimai ir įsipareigojimai siekti etiško ir profesionalaus elgesio su mokiniais, jų tėvais / globėjais, rūpintojais ir kitais šeimos nariais, kolegomis ir bendruomene.
3. Etikos kodekso paskirtis – pripažinti, palaikyti ir puoselėti teisingumą, sąžiningumą ir pagarbą žmogui, toleranciją, profesinę ir pilietinę atsakomybę, tiesos siekimą ir akademinę laisvę kurti demokratišką, pasitikėjimą ir kūrybingumą skatinančią atmosferą.  
  4. Etikos kodekso priežiūrą atlieka Etikos priežiūros Komisija (toliau – Komisija).
  5. Komisija savo veikloje vadovaujasi Etikos kodekso nuostatomis.

II. PAGRINDINIAI PEDAGOGO ELGESIO IR VEIKLOS PRINCIPAI

6.  Pagarbos – vadovaudamasis šiuo principu, pedagogas pripažįsta, kad bendravimas su mokiniais, jų tėvais (globėjais, rūpintojais), kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą.

7.  Teisingumo – vadovaudamasis šiuo principu, pedagogas pripažįsta mokinių ugdymosi poreikių įvairovę, atsižvelgia į kiekvieno mokinio socialinės, kultūrinės aplinkos ypatumus ir yra nešališkas, vertindamas kiekvieno mokinio pasiekimus ir pažangą, ugdymosi poreikius, mokinių ar jų grupių dalyvavimą bendruomenės gyvenime, spręsdamas konfliktus.

8.  Žmogaus teisių pripažinimo – vadovaudamasis šiuo principu, pedagogas nepažeidžia mokinio teisių ir teisėtų interesų, vadovaujasi lygiateisiškumo ir nediskriminavimo nuostatomis ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui profesinėje veikloje. 

9.  Atsakomybės – vadovaudamasis atsakomybės principu, pedagogas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti pedagoginį darbą – ugdyti remiantis kiekvieno mokinio gebėjimais, ugdymosi poreikiais ir polinkiais.

10. Sąžiningumo – vadovaudamasis sąžiningumo principu, pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei mokinio (mokinių) pasitikėjimu, jų nenaudoja asmeninės naudos tikslais.

11. Atidos ir solidarumo – vadovaudamasis atidos ir solidarumo principu, žmogiško solidarumo nuostatomis, pedagogas bendrauja su mokiniais, jų tėvais / globėjais, rūpintojais, kitais mokinio šeimos nariais, kolegomis ir bendruomene, siekdamas geros mokinių savijautos, savo empatija ir veiksmais įrodydamas suprantąs mokinio (mokinių) emocinę būseną.



III. ETIKOS KODEKSO PRIEŽIŪRA

		12. Etikos kodekso priežiūrą atlieka Etikos priežiūros Komisija (toliau – Komisija).
		13. Komisija savo veikloje vadovaujasi Etikos kodekso nuostatomis.

IV. KOMISIJOS FUNKCIJOS

		14. Komisija svarsto pasiūlymus tobulinti Etikos kodeksą arba pati inicijuoja jo papildymą ir teikia 	tvirtinti įstaigos direktoriui.
		15. Komisija priima ir svarsto pareiškimus apie Įstaigos pedagogų bendruomenės narių ir tėvų / globėjų Etikos kodekso nuostatų pažeidimus.

V. KOMISIJOS SUDARYMAS IR DARBO ORGANIZAVIMAS

		16. Komisija susideda iš penkių nuolatinių narių, kurių vienas yra tėvų atstovas. Komisijos sudėtį ir komisijos pirmininką mokytojų tarybos posėdžio protokoliniu nutarimu tvirtina direktorius.
		17. Komisijos narių kadencijos laikas yra penkeri metai. Asmenys Komisijos nariais gali būti ne ilgiau kaip dvi kadencijas iš eilės.
		18. Nuolatiniam Komisijos nariui išėjus iš darbo, mokytojų tarybos protokoliniu nutarimu išrinktas narys tvirtinamas direktoriaus įsakymu.
		19. Komisijos posėdžiai kviečiami gavus pareiškimą arba siekiant inicijuoti Etikos kodekso papildymą ar pataisas. 
		20. Komisijos posėdžius kviečia ir jiems vadovauja Komisijos pirmininkas. Jeigu gautas 	pareiškimas yra susijęs su Komisijos pirmininku, posėdį kviečia ir jam vadovauja vyriausias amžiumi Komisijos narys.
		21. Pareiškimus dėl Įstaigos pedagogų bendruomenės nario ir tėvų / globėjų etikos pažeidimų Komisijai gali teikti bendruomenės narys arba tėvas (globėjas). Etikos pažeidimai, dėl kurių kreipiamasi, turi būti įvykę ne anksčiau nei prieš mėnesį.
		22. Pareiškimai dėl etikos pažeidimų įteikiami Komisijos pirmininkui raštu. Svarstyti priimami tik 	aiškiai motyvuoti pareiškimai. Anoniminiai pareiškimai nesvarstomi.
		23. Pagrindas pradėti nagrinėjimą dėl Etikos kodekso pažeidimo:
		23.1. asmens (pareiškėjo) rašytinis pareiškimas;
		23.2. pranešime pateikti faktai;
	  	23.3. visuomenės informavimo priemonėse pateikta informacija apie Įstaigoje pažeistas piliečių ar kitų asmenų teises.
		23.4. kiti atvejai.
		24. Komisija privalo išnagrinėti gautą pareiškimą, priimti sprendimą ir raštu (pasirašytu Komisijos pirmininko) atsakyti pareiškėjui arba suinteresuotam asmeniui ne vėliau kaip per 30 kalendorinių dienų nuo pareiškimo gavimo dienos. Komisija pareiškimo išnagrinėjimo terminą gali pratęsti motyvuotu sprendimu.
		25. Įstaigos pedagogų bendruomenės narys, dėl kurio gautas pareiškimas ar pateikti Etikos kodekso pažeidimo faktai, informuojamas apie jų turinį (pateikiama pareiškimo kopija). Jis pateikia raštu pasiaiškinimą per 5 darbo dienas nuo informavimo dienos.
		26. Įstaigos bendruomenės narys ar tėvas / globėjas turi teisę dalyvauti Komisijos posėdyje, kuriame svarstomas su juo susijęs pareiškimas arba informacija. Jei Komisijos svarstomas įstaigos bendruomenės narys yra profesinės sąjungos narys, Komisijos posėdžiuose 	dalyvauja Profesinės sąjungos atstovas.
	27. Komisijos nariai privalo laikytis konfidencialumo ir neskleisti informacijos apie tiriamą įvykį kol vyksta tyrimas.

VI. KOMISIJOS SPRENDIMAI

		28. Komisija svarstomais klausimais priima sprendimus.
		29. Komisijos sprendimai yra teisėti, jei posėdyje dalyvauja ne mažiau kaip 3 nuolatiniai Komisijos nariai.
		30. Komisijos sprendimai priimami paprasta balsų dauguma. Jeigu posėdyje dalyvaujančių narių 	balsai pasiskirsto po lygiai, lemiamas yra Komisijos pirmininko balsas.
31. Nusprendusi, kad svarstyto asmens elgesys pažeidė Etikos kodeksą, Komisija, atsižvelgdama į pažeidimo pobūdį ir laipsnį, turi teisę pasiūlyti Įstaigos direktoriui paskirti bendruomenės nariui drausminę nuobaudą.

VII. BAIGIAMOSIOS NUOSTATOS

		32. Laikytis Etikos kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą.
		33. Su Etikos kodeksu supažindinami visi pedagogai pasirašytinai.
_____________________________
